b'\n_START_ARTICLE_\nAr\xc5\xabnas Gel\xc5\xabnas\n_START_SECTION_\nBiografija\n_START_PARAGRAPH_\n1975\xe2\x80\x931986 m. mok\xc4\x97si Kauno J. Jablonskio vid. mokykloje. 1988\xe2\x80\x931994 m. studijavo Vilniaus dail\xc4\x97s akademijoje (VDA), \xc4\xafgijo dailininko grafiko specialyb\xc4\x99 (magistras). 1995\xe2\x80\x931997 m. studijavo japon\xc5\xb3 tapyb\xc4\x85 Nacionaliniame men\xc5\xb3 ir muzikos universitete Tokijuje. 1997\xe2\x80\x932001 m. studijavo Vytauto Did\xc5\xbeiojo universitete (VDU). Filosofijos daktaras, apginta disertacija angl\xc5\xb3 kalba \xe2\x80\x9eNaujoji tvarkos paradigma Ni\xc5\xa1idos ir Merleau-Ponty filosofijoje\xe2\x80\x9c._NEWLINE_1997\xe2\x80\x932004 m. dirbo grafikos d\xc4\x97stytoju VDA Kauno dail\xc4\x97s fakultete, 2001\xe2\x80\x932002 m. asistentu VDU filosofijos katedroje. 2002\xe2\x80\x932003 m. VDA Kauno dail\xc4\x97s fakulteto prodekanas, 2003\xe2\x80\x932004 m. dekanas ir vyriausiasis mokslo bendradarbis. Nuo 2000 m. vizituojantis lektorius Vilniaus universiteto (VU) Orientalistikos centre. Nuo 2004 m. VDA Studij\xc5\xb3 prorektorius, nuo 2005 ir 2007 m. dirbo docentu Dail\xc4\x97s istorijos ir teorijos katedroje bei Grafikos katedroje. _NEWLINE_2004\xe2\x80\x932005 m. tarptautini\xc5\xb3 mokslini\xc5\xb3 konferencij\xc5\xb3 organizatorius. Nuo 2005 m. daktaro disertacij\xc5\xb3 rengimo vadovas, nuo 2005 m. disertacij\xc5\xb3 gynimo taryb\xc5\xb3 narys, disertacij\xc5\xb3 oponentas VDU, VDA, VU. Nuo 2006 m. Studij\xc5\xb3 kokyb\xc4\x97s vertinimo centro apeliacin\xc4\x97s komisijos pirmininkas. 2006\xe2\x80\x932007 m. Latvijos dail\xc4\x97s akademijos magistr\xc5\xb3 baigiam\xc5\xb3j\xc5\xb3 darb\xc5\xb3 vertinimo komisijos pirmininkas. 2002 m. ir 2009 m. Lietuvos ir Japonijos architekt\xc5\xabros rengini\xc5\xb3 "Rytai-Rytai" architekt\xc5\xabrini\xc5\xb3 diskusij\xc5\xb3 moderatorius._NEWLINE_Lietuvos Nacionalin\xc4\x97s Bolonijos proceso grup\xc4\x97s narys (pirmininkas 2004\xe2\x80\x932008 m.), Europos japonolog\xc5\xb3 asociacijos narys, Lietuvos dailinink\xc5\xb3 s\xc4\x85jungos narys, Lietuvos filosof\xc5\xb3 draugijos narys, \xc5\xbeurnalo \xe2\x80\x9eActa Orientalia Vilnensia\xe2\x80\x9c redkolegijos narys. Nuo 2008 m. Nacionalin\xc4\x97s k\xc5\xabrybini\xc5\xb3 ir kult\xc5\xabros industrij\xc5\xb3 asociacijos valdybos pirmininkas. _NEWLINE_2010\xe2\x80\x932012 m. Lietuvos kult\xc5\xabros ministras. 2012\xe2\x80\x932016 m. Lietuvos ambasadorius prie UNESCO._NEWLINE_2016\xe2\x80\x932019 m. Seimo narys. Nuo 2019 m. Lietuvos dail\xc4\x97s muziejaus direktorius.\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 grafikos (ciklai \xe2\x80\x9eVidiniai peiza\xc5\xbeai\xe2\x80\x9c 1993 m., \xe2\x80\x9eStrukt\xc5\xabra ir energija\xe2\x80\x9c 1999 m., \xe2\x80\x9ePunktyrin\xc4\x97s teritorijos\xe2\x80\x9c 2003 m.), tapybos (ciklas \xe2\x80\x9eMoters judesys\xe2\x80\x9c 1996 m., \xe2\x80\x9eT\xc4\x97vi\xc5\xa1k\xc4\x97s peiza\xc5\xbeai\xe2\x80\x9c 2008 m.) k\xc5\xabrini\xc5\xb3. K\xc5\xabryba konceptuali, kontekstuali, jai b\xc5\xabdingos \xc4\xafvairios grafikos technikos, dekonstrukcija. Apipavidalino knyg\xc5\xb3 (Julius Keleras. Sniegas, benamis, krentantis 2007 m.)._NEWLINE_Nuo 1994 m. dalyvauja parodose Lietuvoje ir u\xc5\xbesienyje (Pranc\xc5\xabzija, Vokietija, Japonija, Belgija, \xc5\xa0vedija, Lenkija, Estija); individualios parodos: Tokijas \xe2\x80\x93 1997 m., Kaunas \xe2\x80\x93 1997 m., 1998 m., 1999 m., 2000 m., Ruaja (Piui de Domo departamentas, Pranc\xc5\xabzija) \xe2\x80\x93 1997 m., \xc5\xa0iauliai, Klaip\xc4\x97da \xe2\x80\x93 abi 1998 m., Leipcigas \xe2\x80\x93 1999 m. Kuravo parodas, rengia meno simpoziumus, mokslines konferencijas.'